钦定古今图书集成/明伦汇编/官常典/第539卷 > 范广
## 钦定古今图书集成/明伦汇编/官常典/第539卷 > 范广

按《明外史》本传：“广，辽东人。正统中，嗣世职，为宁远卫
指挥佥事，进指挥使。十四年，积功迁辽东都指挥佥
事。广精骑射，骁勇绝伦。是秋英宗北狩，廷议急将才，
兵部尚书于谦知广，荐之朝，擢署都督佥事，充左副
总兵，为石亨之贰。及也先率众犯京师，广跃马陷阵，
部下从之，勇气百倍，寇遂退却。寻追败之紫荆关，录”
功，命实授。俄进都督同知，出守怀来。景泰元年三月，
寇犯宣府。敕兵部会诸营武将，遴选将材佥举。广命
充总兵官，偕都御史罗通督兵巡哨。事定还京，副石
亨提督团营军马。亨所为不法，其部曲亦多贪纵。广
数以为言。亨衔之，谮罢广，止领《毅勇》一营。广又与都
督张𫐄不相能。及英宗复辟，亨、𫐄恃夺门功，诬广党
附于谦，谋立外藩，遂下狱论死。子昇戍广西，籍其家，
以妻孥第宅赐降丁。朝野为之不平。明年春，𫐄早朝
还，途中为拱揖状。左右怪问之，曰：“范广过也。”遂得疾
不能睡，痛楚月馀而死。成化初，廷臣讼其冤，命子昇
仍袭世职。广性刚果敢战，每临阵，奋勇当先，未尝败
衄。一时武将尽出其下，尤为于谦所信任，以故为侪
辈所忌。